Diari Oficial de la Generalitat Valenciana


Sumari del DOGV 3807, del 03-08-2000 (2000/6343)

ORDRE de 14 de juliol de 2000, de la Conselleria d'Economia, Hisenda i Ocupació, per la qual s'estableixen mesures de foment de l'ocupació derivades de la reordenació de la jornada laboral i d'altres mesures de repartiment del temps de treball, per a l'any 2000.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3807

Data del DOGV
:   03-08-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/6343


Data del document
:   14-07-2000

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * suport econòmic
    * ajuda a les empreses
    * jornada de treball
    * creació d'ocupació
    * ajuda pública

ORDRE de 14 de juliol de 2000, de la Conselleria d'Economia, Hisenda i Ocupació, per la qual s'estableixen mesures de foment de l'ocupació derivades de la reordenació de la jornada laboral i d'altres mesures de repartiment del temps de treball, per a l'any 2000. [2000/6343]
  
El 16 de juliol de 1996, les organitzacions empresarials i sindicals més representatives de la Comunitat Valenciana i l'administració autonòmica van signar l'Acord Valencià per a l'Ocupació i la Formació (AVEF) l'objectiu del qual era la contribució de les parts que signaven a la generació d'ocupació.
  
Des de la signatura de l'Acord, la situació econòmica a la Comunitat Valenciana ha millorat sensiblement, en especial el comportament de l'ocupació, per la qual cosa, les parts que signen van considerar convenient atendre els aspectes de l'AVEF insuficientment desenvolupats a l'objecte de propiciar la creació d'ocupació estable i reduir les xifres de desocupació, raó per la qual van signar el 3 de març de 1999 les mesures d'impuls de l'AVEF.
  
Entre aquestes mesures d'impuls, l'apartat I.2 «Incentius a la contractació i al foment de l'ocupació» estableix que el Govern Valencià elaborarà i dotarà pressupostàriament un programa de suport a la innovació organitzativa en les empreses que tendisca a afavorir la creació d'ocupació estable derivada de la millora de l'eficiència de l'organització del sistema productiu, mitjançant mesures de reorganització tant de sistemes de treball com de reordenació de la jornada, d'aprofitament de la capacitat productiva mitjançant millores organitzatives o de qualsevol altra mesura que per acord d'empresa determine la creació de noves ocupacions estables.
  
L'objecte d'aquesta norma és precisament incentivar l'ocupació que sorgisca d'aquestes mesures de reorganització del sistema de treball de la reordenació de la jornada, i també establir d'altres ajudes a l'ocupació que es genere bé a conseqüència de la substitució d'hores extraordinàries, bé de la part de la jornada que deixen lliure els treballadors i les treballadores de l'empresa (jubilacions parcials o disminucions de jornada per motius personals) o de la cobertura de vacants a causa d'absències legals (maternitat, acolliment i adopció, servici militar o substitutori, excedència voluntària, etc.).
  
TÍTOL I
  
CAPÍTOL I
  
Disposicions generals
  
Article 1. Objecte i àmbit
  
Aquesta ordre té com a objecte regular el conjunt de programes de mesures incentivadores a la creació d'ocupació que sorgisca de la reorganització del temps de treball, de la substitució d'hores extraordinàries, de cobertura de vacants i de disminució per decisió dels treballadors i les treballadores de la jornada laboral, i també la realització d'estudis i d'assistències tècniques que tendisquen a la posada en marxa de plans de reordenació de la jornada laboral en l'empresa, d'acord amb les consignacions pressupostàries que per a això estableix la Llei de Pressupostos de la Generalitat Valenciana per a l'exercici 2000.
  
Article 2. Beneficiaris
  
Podran ser beneficiaris de les ajudes establides en aquesta ordre:
  
1. Les empreses privades, siga quina siga la seua forma jurídica i les persones físiques, amb àmbit d'actuació a la Comunitat Valenciana i que tot acollint-se a les mesures i als incentius previstos en el títol II d'aquesta ordre creen noves ocupacions mitjançant la contractació de personal treballador desocupat als seus centres de treball radicats en aquesta Comunitat, sempre que, a més, reunisquen els requisits i les condicions que s'estableixen en aquesta ordre.
  
2. Els treballadors i les treballadores que disminuïsquen la seua jornada laboral, en els casos previstos en els articles 18.2 i 20.2 d'aquesta ordre.
  
Article 3. Requisits dels beneficiaris
  
Els beneficiaris de les ajudes previstes en l'apartat 1 de l'article anterior hauran de complir els requisits següents:
  
a) Estar al corrent en el compliment de les obligacions tributàries i de la Seguretat Social.
  
b) No haver sigut exclosos de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb allò previst en l'article 45.2 de la Llei 8/1998, de 7 d'abril, d'Infraccions i Sancions en l'Ordre Social.
  
c) Estar inscrites com a persones o entitats ocupadores en els règims de la Seguretat Social en què hi haja afiliació de personal treballador per compte d'altri.
  
d) No haver realitzat extincions de contractes per causes objectives declarades improcedents per sentència judicial ferma o en virtut de comiat col·lectiu, en els dotze mesos anteriors a la sol·licitud de qualsevol de les ajudes previstes en aquesta ordre.
  
e) No haver sigut sancionat com a responsable directe o solidari durant els últims quatre anys per resolució ferma administrativa, per infracció tipificada com a molt greu en la Llei 31/1995, de 8 de novembre, de Prevenció de Riscos Laborals.
  
2. Els beneficiaris de l'ajuda previstos en l'apartat 2 de l'article anterior hauran de complir el requisit de la lletra a), a més dels previstos en aquesta ordre.
  
Article 4. Requisits del personal treballador contractat
  
El personal treballador contractat haurà de complir, quant a la situació de desocupació, els requisits exigits per la legislació vigent, de manera que haurà d'estar inscrit com a desocupat en les corresponents oficines d'Ocupació de la Generalitat Valenciana i tenir la targeta de demanda d'ocupació actualitzada, a més d'estar comprés en algun dels col·lectius següents:
  
a) Joves desocupats menors de 30 anys en el moment de formalització del contracte.
  
b) Desocupats majors de 45 anys en el moment de la formalització del contracte.
  
c) Desocupats que complisquen les circumstàncies abans citades en les oficines d'Ocupació de la Generalitat Valenciana per un període mínim de, si més no, 360 dies previs a la data de formalització del contracte. Aquest període es reduirà al 180 dies si es tracta de dones que s'incorporen al mercat laboral després d'un període d'absència de, si més no, 3 anys; i a 90 dies si la persona que s'hi integra és una dona amb baixa formació acadèmica o responsable de família monoparental i que obtinga de l'empresa en què s'integra els seus principals ingressos.
  
d) Minusvàlids desocupats.
  
Article 5. Exclusions
  
Les ajudes i els incentius previstos en aquesta ordre no s'aplicaran en els casos següents:
  
1. Relacions laborals de caràcter especial previstes en l'article 2.1 del text refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, i en la resta de disposicions reglamentàries.
  
2. Contractacions que afecten el cònjuge, els ascendents, els descendents i la resta de parents per consanguinitat o afinitat, fins al segon grau inclós, de l'empresari o de qui tinga càrrecs de direcció o siguen membres dels òrgans d'administració de les empreses que tinguen la forma jurídica de societat, i també les que es produïsquen amb aquests últims.
  
3. Contractacions realitzades amb personal treballador que, en els 24 mesos anteriors a la data de contractació, hagueren prestat servicis en la mateixa empresa o grup d'empreses mitjançant un contracte per temps indefinit.
  
Les disposicions del paràgraf anterior també seran d'aplicació en el cas de vinculació laboral anterior del personal treballador amb empreses a què el sol·licitant dels beneficis haja succeït, en virtut del que estableix l'article 44 del text refós de la Llei de l'Estatut dels Treballadors.
  
4. Personal treballador que haja acabat la seua relació laboral de caràcter indefinit en un termini de 3 mesos abans de la formalització del contracte.
  
Article 6. Obligacions del beneficiari
  
1. Independentment de les obligacions específiques previstes per a cada programa en aquesta ordre i de les que, si escau, expressament es prevegen en la resolució de concessió, són exigibles les obligacions genèriques següents:
  
a) Formalització dels contractes de treball per escrit.
  
b) Realitzar l'activitat o adoptar el comportament que fonamente la concessió de subvenció en la forma i els termini establits.
  
c) Justificar davant de l'òrgan que concedeix la realització de l'activitat o l'adopció del comportament, i també el compliment dels requisits i de les condicions que determine la concessió.
  
d) Comunicar a l'òrgan que concedeix, l'obtenció d'altres subvencions i ajudes per a la mateixa finalitat procedents de qualsevol administració, ens públic o privat, i qualsevol alteració de les condicions de la subvenció., cosa que podrà provocar la modificació de la resolució de concessió.
  
e) Facilitar totes les dades i la informació, en qüestions relacionades amb les subvencions concedides, que els requerisca la Conselleria d'Economia, Hisenda i Ocupació.
  
f) Donat cas que el treballador contractat cause baixa en l'empresa, aquesta tindrà l'obligació de substituir-lo en el termini d'un mes per una altra persona, inclós en els col·lectius subvencionables pel programes en qüestió, en les mateixes condicions contractuals que tenia el primer d'aquests. Aquesta circumstància haurà de ser comunicada a l'òrgan que va concedir la subvenció, mitjançant la corresponent direcció territorial d'Ocupació, en el termini no superior de 15 dies. Si la baixa es produeix abans de la resolució de concessió, decaurà el dret a la sol·licitud presentada.
  
g) En el cas de contractacions per temps indefinit, mantenir els llocs de treball creats i subvencionats i els que ja n'hi haja de caràcter indefinit un mínim de tres anys.
  
2. Per al cas que les persones beneficiàries siguen els treballadors i les treballadores, hauran de complir les obligacions indicades en les lletres b), c) ,d) i e).
  
CAPÍTOL II
  
Procediment general per a la concessió de les ajudes
  
Article 7. Presentació de sol·licituds i termini
  
1. Les sol·licituds per a l'obtenció de les ajudes, regulades en la aquesta ordre, hauran d'adreçar-se a la Sotssecretaria d'Ocupació i es presentaran en imprés normalitzat en les corresponents direccions territorials d'Ocupació o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La sol·licitud haurà d'acompanyar-se dels següents documents:
  
a) Documentació identificativa i acreditativa del sol·licitant i, si és procedent, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i de la Seguretat Social en els casos i termes establits en l'Ordre de 30 de maig de 1996, de la Conselleria d'Economia, Hisenda i Administració Pública (DOGV de 21 de juny de 1996), la validesa de la qual haurà d'estendre's al moment de l'atorgament de la subvenció.
  
c) Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria d'Economia, Hisenda i Ocupació i no n'hi ha hagut variació.
  
d) Còpia del contracte de treball que dóna lloc a l'ajuda, emplenat en model normalitzat, en el clausulat de la qual es faça especial menció a la causa que el motiva així com a l'acord d'empresa que el suscita, degudament registrat per l'oficina d'Ocupació de la Generalitat Valenciana.
  
e) Certificat acreditatiu de la desocupació prèvia del treballador contractat o targeta de demanda d'ocupació.
  
f). Altes dels treballadors contractats en el règim corresponent de la Seguretat Social i, si és procedent, la variació de dades que amb ocasió de l'aplicació de les mesures previstes en aquesta ordre, es produïsquen en la situació d'altres treballadors de l'empresa.
  
g). En el supòsit de les dones previstes en l'article 4.c), a qui s'exigisca un període d'inscripció en la desocupació inferior a 360 dies, haurà d'aportar informe de vida laboral o declaració responsable, segons corresponga. En el cas de minusvàlids desocupats, hauran de justificar-se mitjançant certificat de minusvalidesa.
  
h). Declaració responsable que les contractacions realitzades no estan compreses en els supòsits previstos en l'article 5 de la aquesta disposició, i que el sol·licitant no es troba sotmés en els supòsits previstos en l'article 3.b), d) i e).
  
i). Declaració responsable referida a les ajudes a càrrec d'un règim de mínimis rebudes per l'entitat durant els últims tres anys, comptats des de la primera ajuda obtinguda per la norma de mínimis, amb indicació de l'import, organisme, data de concessió i règim d'ajudes en què s'emparava; o, si és procedent, declaració responsable de no haver-ne rebut cap.
  
j). Còpia de l'acord entre empresa i treballadors amb referència explícita a la creació d'ocupació, com a conseqüència de les mesures pactades, amb indicació del temps cert de reordenació de la jornada i eliminació o reducció d'hores extraordinàries i l'especificació del lloc de treball corresponent, d'acord amb allò que s'ha previst en el títol II d'aquesta ordre.
  
k) Quan es tracte de subvencions arreplegades en el capítol V del títol II d'aquesta ordre, a més dels requisits anteriors per a la creació de llocs de treball, hauran d'aportar memòria en què s'especifique l'aplicació de les mesures objecte de l'estudi, a la qual s'acompanyarà justificació dels llocs de treball creats, així com factures i acreditació del pagament dels servicis externs contractats.
  
l) Quan es tracte d'accions subvencionables arreplegades en el capítol II del títol II d'aquesta ordre, documentació acreditativa d'haver cotitzat a la Seguretat Social per un nombre d'hores extraordinàries igual o superior a les que es pretenguen substituir, mitjançant l'aportació dels corresponents butlletins de cotització.
  
3. Les sol·licituds hauran de presentar-se en el termini màxim de dos mesos següents a la data en què s'efectue la contractació, excepte per al cas dels contractes temporals subvencionats en el capítol IV del títol II, que hauran de presentar-se una vegada finalitzada la duració que s'hi estipula. Aquestes contractacions hauran de haver-se realitzat dins d'aquest any, i finalitzarà el termini de presentació de sol·licituds el 15 de novembre de 2000. Es consideraren contractes i estudis subvencionables a l'efecte d'aquesta ordre els realitzats a partir de l'1 de gener de 2000. Per al cas d'estudis i contractes realitzats abans de la publicació d'aquesta ordre, el termini de presentació de sol·licituds s'estendrà fins a dos mesos després de publicada aquesta, amb el límit del termini d'acabament assenyalat.
  
4. Quan la sol·licitud no reunisca els requisits assenyalats en l'art. 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, o no s'acompanye la documentació que d'acord amb aquesta ordre resulte exigible, es requerirà l'interessat perquè en el termini de deu dies esmene la falta o acompanye els documents preceptius, amb indicació que si així no ho fera, es considerarà que desisteix en la seua petició, prèvia resolució que haurà de ser dictada en els termes previstos en l'article 42 de la citada Llei.
  
5. Quan se sol·liciten les ajudes previstes en els capítols III i IV del títol II d'aquesta ordre i els beneficiaris siguen treballadors que es jubilen parcialment o disminuïsquen la seua jornada laboral, únicament haurà d'acompanyar a la seua sol·licitud la documentació dels apartats a), b) c), d), f), h) i j) del número 2 d'aquest article.
  
En el cas de subvencions la quantia de les quals no supere les 300.000 PTA, no serà necessària l'aportació de la documentació prevista en el citat apartat b).
  
Article 8. Tramitació, resolució i recursos
  
1. La direcció territorial d'Ocupació podrà demanar del sol·licitant l'aportació addicional d'altres documents o dades aclaridores que crega necessaris per a resoldre la sol·licitud presentada.
  
2. La competència per a conéixer i resoldre sobre les sol·licituds formulades correspon al conseller d'Economia, Hisenda i Ocupació.
  
3. El termini màxim per a resoldre i notificar la resolució procedent serà de dos mesos comptadors des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació.
  
4. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb allò que s'ha previst en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener; i això sense perjudici que subsistisca l'obligació legal de resoldre sobre la petició formulada.
  
5. La resolució de concessió de les ajudes fixarà expressament la quantia concedida i incorporarà, si és procedent, les condicions, obligacions i determinacions accessòries a què haja de subjectar-se el beneficiari, amb la notificació als interessats en els termes previstos en l'article 58 de la Llei 30/1992 abans mencionada.
  
6. Les resolucions que es dicten a l'empara d'aquesta convocatòria esgoten la via administrativa, i contra elles s'hi podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució, d'acord amb allò que s'ha establit en l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjudici d'allò que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és procedent, qualsevol altre que creguen procedent.
  
Davant de la desestimació per silenci administratiu, contra l'acte presumpte s'hi podrà interposar idèntic recurs, en el termini de sis mesos comptadors des que haguera finalitzat el termini que, per a dictar i notificar la resolució expressa, es menciona en el núm. 3 d'aquest article; tot això de conformitat amb allò que s'ha disposat en l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa i sense perjudici d'allò que s'ha disposat en els articles 116 i117 abans mencionats.
  
Article 9. Resolució d'incidències i compatibilitat de les ajudes
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb posterioritat a la citada concessió, com ara la pròrroga de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte, amb posterioritat a la data de presentació de la sol·licitud.
  
3. Les ajudes establides per aquesta disposició seran incompatibles entre si i amb qualsevol altra per a la mateixa acció subvencionable, percebudes d'aquesta o altres administracions publiques, excepte amb els incentius a la contractació, regulats per la Llei 55/1999 de 29 de desembre, de Mesures Fiscals, Administratives i de l'Ordre Social.
  
Article 10.Control de les ajudes
  
1. Correspondrà a la Sotssecretaria d'Ocupació, a través de les direccions territorials d'Ocupació, portar a terme la funció de control de les subvencions concedides, així com l'avaluació i seguiment d'aquest programa.
  
2. Per a la realització d'aquestes funcions s'utilitzaran tots els mitjans que estiguen a disposició de la Conselleria d'Economia, Hisenda i Ocupació, fins i tot la contractació amb tercers, i la col·laboració en el marc que procedisca amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i, si és procedent, dels òrgans competents del Fons Social Europeu en relació amb les ajudes concedides.
  
Article 11. Liquidació de les ajudes
  
Presentada la sol·licitud de subvenció juntament amb la documentació a què es refereix l'article 7 d'aquesta ordre, es procedirà, prèvia comprovació d'aquesta i de l'existència de crèdit suficient, a dictar la resolució de concessió de la subvenció, i es lliurarà d'una sola vegada l'import de l'ajuda reconeguda a cada beneficiari.
  
Article 12. Minoració i resolució de les ajudes concedides
  
1. L'incompliment de les obligacions, condicions i altres requisits establits en aquesta ordre i en la resolució, així com la concessió, després de la presentació de la sol·licitud, d'altres ajudes públiques o privades que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, donarà lloc a la incoació, per l'òrgan competent per a la concessió de les ajudes, del corresponent procediment que podrà finalitzar, si és procedent, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'aquesta. En la tramitació del procediment es garantirà el dret de l'interessat a l'audiència.
  
TÍTOL II
  
Ajudes a la reorganització del temps de treball o la reordenació de la jornada laboral
  
CAPÍTOL I
  
Programa d'incentius als contractes indefinits subscrits com a conseqüència d'un acord en l'empresa per a aconseguir una més eficaç organització del temps de treball
  
Article 13. Objecte
  
L'objectiu final que es persegueix a través d'aquest Programa d'Incentius a la Contractació, és la generació de noves ocupacions mitjançant la realització de noves contractacions indefinides de treballadors desocupats que pertanyen a algun dels col·lectius subvencionables, subscrites com a conseqüència de l'acord en l'empresa per a aconseguir una més eficaç organització del temps de treball, sempre que supose un increment de l'ocupació neta, circumstància aquesta que haurà de quantificar-se i mencionar-se expressament, així com el temps, expressat en número d'anys, en el qual podrà aconseguir-se la nova organització del temps de treball.
  
Article 14. Quantia de les ajudes
  
Les ajudes previstes en aquest capítol consistiran en una subvenció per cada contracte indefinit formalitzat amb dret a ella, en quantitat a tant alçat equivalent a un 70% de la quota empresarial a la Seguretat Social per contingències comunes corresponent a tres anys atesa la base de cotització mínima del grup de categories professionals a què pertanga el treballador contractat, determinada depenent de la duració de la jornada estipulada en el contracte, quan la consecució de la nova organització del temps comporte un període no superior a 3 anys.
  
CAPÍTOL II
  
Programa d'incentius a les contractacions
  
que es realitzen a fi de substituir hores extraordinàries
  
Article 15. Objecte
  
Amb aquesta mesura, i sobre la base d'un acord entre treballadors i empresa, es pretén fomentar la creació d'ocupació mitjançant la substitució de les hores extraordinàries en l'empresa, excepte les regulades en l'art. 35.3 de l'Estatut dels Treballadors, incentivant les contractacions de desocupats que pertanyen als col·lectius citats en l'article 4. En el mencionat acord hauran de quantificar-se les hores extraordinàries que es pretenen substituir així com l'ocupació que es preveu generar.
  
Article 16. Quantia de les ajudes
  
1. S'incentivaran les noves contractacions sempre que prevegen jornades de, si més no, 20 hores setmanals, mitjançant la concessió d'una subvenció per cada contracte formalitzat amb dret a ella, en quantitat a tant alçat equivalent al percentatge del 30% de la quota empresarial a la Seguretat Social per contingències comunes atesa la base de cotització mínima del grup de categories professionals a què pertanga el treballador contractat, determinada depenent de la duració del contracte i de la jornada que s'hi estipula.
  
2. Aquests contractes, per a ser subvencionables, hauran de tenir una duració mínima de sis mesos.
  
3. Per al cas de contractacions indefinides la subvenció, consistirà en quantitat equivalent al 70% de la quota empresarial a la Seguretat Social per contingències comunes corresponent a dos anys atesa la base de cotització mínima del grup de categories professionals a què pertanga el treballador contractat, determinada depenent de la duració de la jornada estipulada en el contracte.
  
Capítol III
  
Programa d'incentius a les noves contractacions a temps parcial per a realitzar la jornada de treball que quede lliure a causa de la jubilació parcial de personal treballador de l'empresa
  
Article 17. Objecte
  
Seran objecte dels incentius que es regulen en aquest capítol els nous contractes de relleu que es realitzen, en compliment d'acord d'empresa, amb desocupats que pertanyen als col·lectius citats en l'article 4 d'aquesta ordre, sempre que es pacten entre les clàusules les següents condicions:
  
a) Que la duració del contracte de relleu ha de ser, almenys, d'un any.
  
b) Que, una vegada produïda la jubilació del treballador rellevat, el contracte del rellevant es convertirà en indefinit i a jornada completa.
  
Article 18. Quantia de les ajudes
  
Les ajudes previstes en aquestcapítol seran de dos tipus:
  
1. Per a les empreses que contracten mitjançant la modalitat del contracte de relleu, el règim de les ajudes serà el contingut en l'article 29 de l'Ordre de 29 de desembre de 1999, de la Conselleria d'Ocupació, per la qual es regula el Pla d'Ocupació Estable per a l'Any 2000 (DOGV de 5 de gener de 2000).
  
2. Per als treballadors que accedisquen als supòsits de jubilació parcial, sempre que aquesta origine un nou contracte de relleu i la sol·licite l'empresari junt amb l'ajuda arreplegada en l'apartat anterior, la subvenció serà de 120.000 PTA per cada any complet, amb el límit màxim de 600.000 PTA. Aquesta ajuda estarà condicionada a la vigència del contracte de relleu resultant de la jubilació parcial incentivada, per la qual cosa la baixa del rellevista, sense substitució per un altre treballador en les mateixes condicions, generarà l'obligació de reintegrar la subvenció percebuda pel treballador jubilat parcialment.
  
Capítol IV
  
Programa d'incentius a les noves contractacions per absències legals o per disminució, per decisió del treballador, del seu temps de treball, en el marc d'un acord d'empresa
  
Article 19. Objecte
  
1. Aquest programa té com a finalitat subvencionar les contractacions realitzades amb desocupats que pertanyen als col·lectius citats en l'article 4 destinades a la cobertura de les següents absències o vacants:
  
a) Maternitat.
  
b) Acolliment i adopció.
  
c) Guarda legal.
  
d) Atenció de familiars malalts.
  
e) Prestació de servici militar o substitutori.
  
f) Excedència voluntària.
  
g) Excedència forçosa, d'acord amb allò que s'ha previst en la legislació laboral.
  
h) Mutu acord de les parts.
  
Tot això en el marc d'un acord d'empresa.
  
2. La contractació haurà de realitzar-se per la totalitat del període que dure el supòsit que la motive. En el cas que procedisca realitzar una contractació a temps parcial, aquesta haurà d'estipular-se amb jornades de, almenys, 20 hores setmanals
  
Article 20. Quantia de les ajudes
  
Les ajudes previstes en aquest capítol seran de dos tipus:
  
1. En els supòsits de contractes realitzats com a conseqüència de les absències o vacants generades pels motius a) b) e) i g) previstos en l'article anterior, les ajudes que es concediran a les empreses que realitzen contractacions subvencionables ascendiran a:
  
- Una quantia equivalent al 40% de la quota empresarial a la Seguretat Social per contingències comunes durant el temps de duració del contracte, atesa la base de cotització mínima del grup de categories professionals a què pertanga el treballador contractat, determinada depenent de la jornada estipulada en el contracte, si el període de contractació resulta igual o inferior a un any.
  
- Una quantia equivalent al 50% de la citada quota si aquesta es realitza per un període superior a un any.
  
2. En els supòsits de contractes realitzats com a conseqüència de les absències o vacants generades pels motius c), d) f) i h) previstos en l'article anterior les ajudes que es concediran consistiran en:
  
- Una subvenció al treballador que veu disminuïda la seua jornada, de 120.000 PTA per cada tres mesos de duració del nou contracte que es genere, sempre que aquest últim s'estipule a jornada completa, amb el límit màxim de 300.000 PTA. Per al cas de disminució de jornada parcial que genere un contracte a temps parcial, es minorarà la quantitat anterior de forma proporcional.
  
- Subvenció a l'empresa, equivalent al 80% de la quota empresarial mensual a la Seguretat Social per contingències comunes, corresponent al nou contracte, atesa la base mínima de cotització del grup de categories professionals a què pertanga el treballador multiplicada pels mesos del nou contracte amb un límit màxim de 24 mesos.
  
CAPÍTOL V
  
Programa d'incentius per a la realització d'estudis
  
i assistències tècniques que tendisquen a la posada en marxa
  
 de plans de reordenació de la jornada a l'empresa
  
Article 21. Objecte
  
1. Els beneficiaris previstos en l'article 2.1 d'aquesta ordre podran rebre ajudes adreçades a cofinançar estudis i intervencions realitzats per professionals externs, sobre creació neta d'ocupació a l'empresa mitjançant reorganització del temps de treball, prèviament acordat entre empresari i treballadors.
  
Article 22. Quantia de les ajudes
  
L'obtenció d'aquestes ajudes estarà condicionada a l'aplicació parcial o total de les mesures proposades, sobre reordenació de la jornada laboral o reorganització del sistema de treball, en els estudis respectius, i podrà arribar fins al 50% del cost de l'acció, amb el limite màxim de 1.000.000 de PTA per cada entitat beneficiària.
  
DISPOSICIONS ADDICIONALS
  
Primera
  
Per a l'exercici de 2000, i de conformitat amb allò que s'ha establit en la Llei 10/1999, de 30 de desembre, de Pressupostos de la Generalitat Valenciana per a l'exercici de 2000, les ajudes previstes en els capítols I i II, del títol II d'aquesta ordre, que suposen creació d'ocupació estable, es finançaren a càrrec de la secció 13, programa 322.10, Foment d'Ocupació i Economia Social, línia 402, per un import global màxim de 36.564.642 de PTA, de les que 15.816.904 PTA seran cofinançades pel Fons Social Europeu, i les ajudes previstes en els capítols II, III, IV i V del títol II d'aquesta ordre per a accions distintes de les anteriors, es finançaran a càrrec de la mateixa secció i programa, línia 431/000/00, per un import global màxim de 65.848.981 de PTA.
  
Segona
  
En el cas que els documents que han d'acompanyar la sol·licitud de concessió de les ajudes ja estigueren en poder de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats i que no hagen transcorregut més de cinc anys des de l'acabament del procediment a què corresponguen. En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no n'hi ha, l'acreditació per altres mitjans dels requisits a què es refereix el document.
  
DISPOSICIÓ FINAL
  
Primera
  
Es faculta el sotssecretari d'Ocupació per a dictar totes les instruccions que considere oportunes per al desenvolupament i l'aplicació d'allò que s'ha disposat en aquesta ordre, així com per a resoldre els dubtes concrets que en relació amb aquesta se susciten.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 14 de juliol de 2000
  
El conseller d'Economia, Hisenda i Ocupació,